Istos enfoques subrayan os factors institucionals que serían chenerando pobreza y exclusión. En iste caso, o determinant no ye a tecnolochía en sí ni tampoco o capitalismo, a globalización u una atra fuerza pareixida. O factor decisivo ye o entorno institucional a traviés d'o qualo quantas sociedatz se relacionan con os fenomenos debantditos, regulando asinas l'acceso u a exclusión de diferents grupos socials a las posibilidatz que cada epoca ofreixe. As formas d'exclusión institucional asinas cheneradas pueden estar inducidas u coercitivament aconseguidas. O caso d'a exclusión institucional inducida estió paradigmaticament presentada por Charles Murray (1984) en a suya famosa obra Losing Ground - American Social Policy, 1950-1980. Seguntes Murray, o sistema publico d'aduya social (welfare system, seguntes a terminolochía norteamericana) ye o responsable de que a chent voluntariament trigue tanto a exclusión como a dependencia d'o Estau y formas altament destructivas de vida y organización familiar. Aduyas socials excesivas u mal construidas han creyau fuertes incentivos pa no trigar a participación laboral u formas de familia más "normals", ye decir, biparentals. O mesmo enfoque ha estau aplicau a o caso britanico por James Bartholomew (2004) en a suya obra The Welfare State we're in. Seguntes iste autor, o Estau d'o bienestar con os suyos sistemas y beneficios contraproducents ye o causant, entre atros mals, de l'ature masivo, d'una mayor criminalidat y amoralidat, asinas como d'a disolución creixient d'a família tradicional.